OIKEUSMINISTERIÖ

Lausuntopyyntö 4.3.2015 (OM 1/471/2014)

**KULUTTAJANSUOJAVIRANOMAISTEN TOIMIVALTUUDET**

Oikeusministeriö on pyytänyt lausuntoa kuluttajansuojaviranomaisten toimivaltuuksia selvittäneen työryhmän mietinnöstä. Lausunnossa pyydetään mahdollisuuksien mukaan ottamaan kantaa myös ehdotuksen vaikutuksiin.

Etelä-Suomen aluehallintoviraston (ESAVI) edustaja osallistui työryhmän työskentelyyn ja aluehallintoviraston näkemykset on huomioitu mietinnössä.

Ensisijaisena tavoitteena ehdotetuilla lailla on parantaa kuluttaja-asiamiehen käytettävissä olevia keinoja puuttua elinkeinonharjoittajien kuluttajansuoja-lainsäädännön vastaisiin toimiin. Toissijaisena tavoitteena on mahdollistaa käytettävissä olevien viranomaisresurssien tehokkaampi käyttö. Aluehallintovirastojen toimivaltaa kuluttajansuojalainsäädännön valvonnassa ehdotetaan laajennettavaksi. Aluehallintovirastot valvoisivat kulutushyödykkeen hinnan ilmoittamisen lisäksi myös muita markkinointia ja menettelyjä asiakassuhteessa koskevia kuluttajansuojalain 2 luvun säännöksiä. Tällä pyritään edistämään sitä, että myös pelkästään paikallisesti tai alueellisesti toimivia elinkeinonharjoittajia voidaan valvoa nykyistä tehokkaammin. Aluehallintovirastot toimisivat tässä valvontatehtävässä kuluttaja-asiamiehen alaisina viranomaisina.

Tällä hetkellä aluehallintovirastojen markkinoinnin valvonta rajoittuu kulutushyödykkeiden hinnan ilmoittamiseen sekä kuluttajaluottoja koskevien säännösten noudattamiseen. Aluehallintovirasto pitää ehdotusta aluehallintovirastojen toimivaltuuksien laajentamisesta kannatettavana. Aluehallintovirastolle annettaisiin myös laajempi oikeus määrätä kielto niiltä osin kuin säännöksiä koskeva soveltamiskäytäntö on vakiintunutta.

Aluehallintoviraston toimivallan laajennuksella voidaan tehostaa valvontatoimintaa, kun samalla kertaa voidaan puuttua tehokkaasti useampiin kuluttajansuojalain 2 luvun rikkomuksiin. Aluehallintovirasto toimisi hinnan ilmoittamisen valvonnan tavoin kuluttaja-asiamiehen alaisena viranomaisena. Aluehallintovirasto pitää tärkeänä, että ratkaisukäytännön yhtenäisyys varmistetaan eri aluehallintovirastoissa. Tämä edellyttää koulutusta ja tehokasta ohjausta kuluttaja-asiamieheltä.

Aluehallintoviraston kuluttajahallinnon resurssit ovat viime vuosina olleet voimakkaiden säästötoimenpiteiden kohteena. ESAVI:lla on työvoima- ja elinkeinoministeriön alaisissa tehtävissä, joihin kuluttajahallinnon tehtävät kuuluvat, tällä hetkellä yli kolmen henkilötyövuoden suhteellinen vajaus valtionvarainministeriön aluehallintovirastoja koskevan resurssivertailun mukaan. Esityksen mukaan uudet tehtävät eivät lisää aluehallintovirastojen työmäärää eikä siinä esitetä tehtäviin lisäresursseja. Aluehallintovirasto pitää tärkeänä sen varmistamista, ettei työmäärä tosiasiassa myöskään kasva. Nykyisillä resursseilla ei voida ottaa hoidettavaksi lisätehtäviä.

Peruspalvelut, oikeusturva ja luvat

vastuualueen johtaja Satu Koskela

Elinkeinovalvontayksikön päällikkö Marko Peltonen